arnastofnun/IGC-2024 huggingface dataset:
Umferðaröryggi á þjóðvegum Nefndarálit - þingskjal nr. 1550

130. löggjafarþing 2003–2004.

Þskj. 1550 - 205. mál.

Nefndarálit um till. til þál. um eflingu umferðaröryggis á þjóðvegum.

Frá samgöngunefnd.

Nefndin hefur fjallað um málið. Almannavarnadeild ríkislögreglustjóra, Ferðamálaráð Íslands, Ferðaþjónusta bænda hf., Félag hópferðaleyfishafa, Félag íslenskra bifreiðaeigenda, Landspítali – háskólasjúkrahús, Landvari – félag íslenskra vöruflytjenda, lögreglan í Reykjavík, ríkislögreglustjóri, Samband íslenskra sveitarfélaga, samgönguráðuneytið, Samtök atvinnulífsins, Samtök ferðaþjónustunnar, Sjóvá-Almennar tryggingar hf., Slysavarnafélagið Landsbjörg, Landssamband björgunarsveita, Trausti – félag sendibílstjóra, Tryggingamiðstöðin hf., Umferðarstofa, Vátryggingafélag Íslands hf. og Vegagerðin sendu nefndinni umsagnir um málið.

Í tillögunni er gert ráð fyrir að nefnd verði skipuð til að meta og gera tillögur um hvernig bæta megi umferðaröryggi á þjóðvegum og er tilgreint nánar hvaða atriði skuli helst skoða.

Samgöngunefnd vekur athygli á að þegar eru starfandi nokkrir aðilar á vegum ríkisins sem hafa það að markmiði að efla umferðaröryggi en nefndin telur að starf þeirra sé almennara en það sem í tillögunni er gert ráð fyrir að kannað verði. Mikilvægt er að stöðugt sé hugað að eflingu umferðaröryggis og þá ekki síst á þjóðvegum landsins en þar verða flest alvarleg umferðarslys.

Nefndin leggur til að tillagan verði samþykkt með eftirfarandi

BREYTINGU:

Við tillögugreinina:

a. Í stað orðsins „dómsmálaráðherra“ í 1. mgr. komi: samgönguráðherra.

b. Í stað dagsetningarinnar „1. september 2004“ í 3. mgr. komi: 1. mars 2005.

Þuríður Backman sat fund nefndarinnar sem áheyrnarfulltrúi og er hún samþykk áliti þessu.

Kristinn H. Gunnarsson og Birkir J. Jónsson voru fjarverandi við afgreiðslu málsins.

Alþingi, 27. apríl 2004.

Guðmundur Hallvarðsson,

form., frsm.

Lára Margrét Ragnarsdóttir.

Guðjón Hjörleifsson.

Ásta R. Jóhannesdóttir.

Einar Már Sigurðarson.

Jóhann Ársælsson.

Guðjón A. Kristjánsson.
Stofnun sædýrasafns Nefndarálit - þingskjal nr. 1551

130. löggjafarþing 2003–2004.

Þskj. 1551 - 277. mál.

Nefndarálit um till. til þál. um stofnun sædýrasafns á höfuðborgarsvæðinu.

Frá samgöngunefnd.

Nefndin hefur fjallað um málið. Umsagnir bárust um það frá Ferðamálasamtökum Íslands, Verslunarráði Íslands, Samtökum ferðaþjónustunnar og Hafrannsóknastofnuninni.

Í tillögunni er lagt til að ríkisstjórninni verði falið að kanna kosti og hagkvæmni þess að byggt verði upp veglegt sædýrasafn á höfuðborgarsvæðinu. Nefndin telur að möguleg staðsetning eigi að vera einn þeirra þátta sem skoðaðir eru þegar kannaðir eru kostir og gallar þess að byggja veglegt sædýrasafn sem þjónað geti bæði leikum og lærðum. Því telur nefndin ekki rétt að takmarka könnunina við höfuðborgarsvæðið og einnig telur nefndin rétt að veittur sé lengri tími til könnunarinnar en gert er ráð fyrir í tillögunni.

Nefndin leggur til að tillagan verði samþykkt með eftirfarandi

BREYTINGUM:

1. Tillögugreinin orðist svo:

Alþingi ályktar að fela ríkisstjórninni að kanna kosti og hagkvæmni þess, með tilliti til ferðaþjónustu og almannafræðslu um lífríki hafsins, að byggt verði upp veglegt sædýrasafn sem yrði í senn lifandi fiskasafn og fróðleiksnáma um lífríki Norður- Atlantshafsins, rannsóknir og vísindi, verndun og nýtingu fiskstofnanna og umgengni um hafið.

Ríkisstjórnin skili skýrslu til Alþingis um kosti og galla slíks safns ásamt kostnaðarútreikningi og tillögu að mögulegri fjármögnun, rekstrarformi, eignarhaldi og staðsetningu fyrir 1. mars 2005.

2. Fyrirsögn tillögunnar orðist svo: Tillaga til þingsályktunar um stofnun sædýrasafns.

Þuríður Backman sat fund nefndarinnar sem áheyrnarfulltrúi og er hún samþykk áliti þessu.

Kristinn H. Gunnarsson og Birkir J. Jónsson voru fjarverandi við afgreiðslu málsins.

Alþingi, 27. apríl 2004.

Guðmundur Hallvarðsson,

form., frsm.

Lára Margrét Ragnarsdóttir.

Guðjón Hjörleifsson.

Ásta R. Jóhannesdóttir.

Einar Már Sigurðarson.

Jóhann Ársælsson.

Guðjón A. Kristjánsson.
Skipulag sjóbjörgunarmála Nefndarálit - þingskjal nr. 1566

130. löggjafarþing 2003–2004.

Þskj. 1566 - 335. mál.

Nefndarálit um till. til þál. um úttekt á skipulagi sjóbjörgunarmála.

Frá samgöngunefnd.

Nefndin hefur fjallað um málið.

Í tillögunni er lagt til að gerð verði úttekt á skipulagi sjóbjörgunarmála og í greinargerð er sérstaklega bent á þörf fyrir akfæra vegarslóða að þeim stöðum á strönd Íslands sem teljast mjög varasamir. Mikilvægi þess að haft sé vakandi auga fyrir leiðum til að efla öryggi sjómanna er ótvírætt. Nefndin leggur til að tillagan verði samþykkt með eftirfarandi

BREYTINGU:

Tillögugreinin orðist svo:

Alþingi ályktar að fela ríkisstjórninni að gera úttekt á skipulagi sjóbjörgunarmála með það að markmiði að auðvelda og hraða björgunaraðgerðum þegar slys verða við erfiðar aðstæður.

Þuríður Backman sat fund nefndarinnar sem áheyrnarfulltrúi og er hún samþykk áliti þessu.

Kristinn H. Gunnarsson og Birkir J. Jónsson voru fjarverandi við afgreiðslu málsins.

Alþingi, 29. apríl 2004.

Guðmundur Hallvarðsson,

form., frsm.

Arnbjörg Sveinsdóttir.

Einar Már Sigurðarson.

Ásta R. Jóhannesdóttir.

Jóhann Ársælsson.

Guðjón A. Kristjánsson.
Breyting á XXII. viðauka við EES-samninginn Nefndarálit - þingskjal nr. 1594

130. löggjafarþing 2003–2004.

Þskj. 1594 - 961. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 15/2004, um breytingu á XXII. viðauka (Félagaréttur) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Ernu S. Hallgrímsdóttur frá utanríkisráðuneyti og Jón Ögmund Þormóðsson frá iðnaðar- og viðskiptaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 15/2004 frá 6. febrúar 2004, um breytingu á XXII. viðauka (Félagaréttur) við EES-samninginn frá 2. maí 1992, og til að fella inn í samninginn reglugerð ráðsins (EB) nr. 1435/2003 frá 22. júlí 2003 um samþykktir fyrir evrópsk samvinnufélög (SCE).

Reglugerð ráðsins (EB) nr. 2157/2001 um rekstrarform Evrópufélaga er í samræmi við meginreglur um hlutafélög og tekur því að litlu leyti tillit til sérkenna samvinnufélaga. Með innleiðingu reglugerðar ráðsins (EB) nr. 1435/2003, um samþykktir fyrir evrópsk samvinnufélög, gefst kostur á að stofna evrópskt samvinnufélag samkvæmt ákveðnum meginreglum sem fram koma í reglugerðinni og tilskipun um aðild starfsmanna að félaginu. Innleiðing reglugerðarinnar kallar á lagabreytingar hér á landi og er gert ráð fyrir að frumvarp þess efnis verði lagt fram á haustþingi 2004.

Nefndin leggur til að tillagan verði samþykkt.

Alþingi, 6. maí 2004.

Jónína Bjartmarz,

varaform., frsm.

Guðmundur Árni Stefánsson.

Drífa Hjartardóttir.

Rannveig Guðmundsdóttir.

Steingrímur J. Sigfússon.

Einar K. Guðfinnsson.

Þórunn Sveinbjarnardóttir.
Aðild að Gvadalajara-samningi Nefndarálit - þingskjal nr. 1639

130. löggjafarþing 2003–2004.

Þskj. 1639 - 883. mál.

Nefndarálit um till. til þál. um aðild að Gvadalajara-samningi og Montreal-bókun nr. 4 og um fullgildingu Montreal-samnings.

Frá utanríkismálanefnd.

Nefndin hefur fjallað um málið og fengið á sinn fund Tómas H. Heiðar og Önnu Katrínu Vilhjálmsdóttur frá utanríkisráðuneyti, Jóhann Guðmundsson frá samgönguráðuneyti og Ástríði Scheving Thorsteinsson frá Flugmálastjórn.

Með tillögunni er leitað heimildar Alþingis til að Ísland gerist aðili að samningi um samræmingu tiltekinna reglna varðandi loftflutninga milli landa sem annar aðili en hinn samningsbundni flytjandi annast, sem er viðbót við Varsjársamninginn, sem gerður var í Gvadalajara 18. september 1961 (Gvadalajara-samningurinn) og Montreal-bókun nr. 4 um breytingar á samningnum um samræmingu nokkurra reglna varðandi loftflutninga milli landa, er undirritaður var í Varsjá 12. október 1929, eins og honum var breytt með bókuninni sem gerð var í Haag 28. september 1955, undirrituð í Montreal 25. september 1975 (Montreal-bókun nr. 4), og til fullgildingar á samningi um samræmingu tiltekinna reglna varðandi loftflutninga milli landa sem gerður var í Montreal 28. maí 1999 (Montreal-samningurinn).

Í Varsjársamningnum frá 1929 er m.a. kveðið á um ábyrgð og skuldbindingar flytjanda og um réttindi farþega og sendanda auk þess sem þar eru reglur um bætur fyrir lífs- eða líkamstjón farþega en Gvadalajara-samningnum er m.a. ætlað að einfalda kerfið samkvæmt Varsjársamningnum og gera réttarstöðu neytenda skýrari. Með Montreal-bókuninni er ýmsum formskilyrðum breytt, þær einfaldaðar og kveðið skýrar á um afleiðingar skorts á gögnum eða upplýsingum og um bótarétt. Montreal-samningurinn frá 1999 miðar fyrst og fremst að því að færa Varsjársamninginn til nútímahorfs og koma á einsleitara bótakerfi í flugsamgöngum og fjallar hann um réttindi og skyldur aðila, bótarétt, formreglur, upplýsingagjöf o.fl. Í samningnum felst einnig að staða farþega er bætt, m.a. með betri bótarétti en tíðkast samkvæmt Varsjársamningnum.

Aðild Íslands að samningunum og bókuninni kallar á lagabreytingar hér á landi og hefur samgönguráðherra lagt fram frumvarp til laga um breytingu á lögum nr. 41/1949, um gildistöku alþjóðasamnings um samræmingu nokkurra reglna varðandi loftflutninga milli landa, með síðari breytingum (þskj. 1440, 946. mál), og lögum um loftferðir, nr. 60/1998 (þskj. 1439, 945. mál), sem hefur verið meðferðar í samgöngunefnd.

Nefndin leggur til að tillagan verði samþykkt.

Alþingi, 6. maí 2004.

Jónína Bjartmarz,

varaform., frsm.

Guðmundur Árni Stefánsson.

Drífa Hjartardóttir.

Rannveig Guðmundsdóttir.

Steingrímur J. Sigfússon.

Einar K. Guðfinnsson.

Þórunn Sveinbjarnardóttir.
Samningur um veitingu evrópskra einkaleyfa Nefndarálit - þingskjal nr. 1640

130. löggjafarþing 2003–2004.

Þskj. 1640 - 884. mál.

Nefndarálit um till. til þál. um aðild að samningi um veitingu evrópskra einkaleyfa, gerð um endurskoðun samningsins og samningi um beitingu 65. gr. samningsins.

Frá utanríkismálanefnd.

Nefndin hefur fjallað um málið og fengið á sinn fund Tómas H. Heiðar og Önnu Katrínu Vilhjálmsdóttur frá utanríkisráðuneyti, Jón Ögmund Þormóðsson frá iðnaðar- og viðskiptaráðuneyti, Ástu Valdimarsdóttur frá Einkaleyfastofu, Kristrúnu Heimisdóttur frá Samtökum iðnaðarins, Örn Guðmundsson frá Pharmaco og Gunnar Örn Harðarson frá A&P Árnason.

Með tillögunni er leitað heimildar Alþingis til að Ísland gerist aðili að samningi um veitingu evrópskra einkaleyfa sem gerður var í München 5. október 1973, gerð um endurskoðun samningsins um veitingu evrópskra einkaleyfa sem gerð var í München 29. nóvember 2000 og samningi um beitingu 65. gr. samningsins um veitingu evrópskra einkaleyfa sem gerður var í Lundúnum 17. október 2000.

Með evrópska einkaleyfasamningnum frá 1973 var Evrópsku einkaleyfastofnuninni komið á fót og rekur hún undirstofnun, Evrópsku einkaleyfastofuna. Samningurinn gerir það mögulegt að sækja um evrópskt einkaleyfi á grundvelli einnar umsóknar í öllum aðildarríkjum samningsins samtímis. Samningurinn var endurskoðaður 29. nóvember 2000 og með Lundúnasamningnum 17. október 2000 var kveðið sérstaklega á um beitingu 65. gr. einkaleyfasamningsins, einkum með það fyrir augum að draga úr kostnaði við þýðingar á evrópskum einkaleyfum. Áhrif aðildar Íslands að samningunum verða m.a. þau að allt umsóknarferli um einkaleyfi verður einfaldara og ódýrara en áður hefur tíðkast.

Aðild Íslands að samningunum kallar á lagabreytingar hér á landi og hefur iðnaðar- og viðskiptaráðherra þegar lagt fram frumvarp til laga um breytingu á lögum um einkaleyfi, nr. 17/1991, með síðari breytingum (þskj. 1122, 751. mál), en iðnaðarnefnd hefur haft málið til meðferðar.

Nefndin leggur til að tillagan verði samþykkt.

Alþingi, 6. maí 2004.

Jónína Bjartmarz,

varaform., frsm.

Guðmundur Árni Stefánsson.

Drífa Hjartardóttir.

Rannveig Guðmundsdóttir.

Steingrímur J. Sigfússon.

Einar K. Guðfinnsson.

Þórunn Sveinbjarnardóttir.
Áætlun í jafnréttismálum til fjögurra ára Breytingartillaga - þingskjal nr. 1671

130. löggjafarþing 2003–2004.

Þskj. 1671 - 873. mál.

Breytingartillögur við till. til þál. um áætlun í jafnréttismálum til fjögurra ára.

Frá félagsmálanefnd.

1. Fyrsti töluliður I. hluta falli brott.

2. Við II. hluta.

a. Á undan 12. tölul. komi nýr töluliður, svohljóðandi: Yfirstjórn samþættingar jafnréttissjónarmiða.

b. Á eftir 13. tölul. komi nýr töluliður, svohljóðandi: Áhrif laga um fæðingar- og foreldraorlof á jafnrétti kynjanna.

c. Á eftir 15. tölul. komi nýr töluliður, svohljóðandi: Framkvæmdaáætlun um launajafnrétti.

d. Á eftir 16. tölul. komi nýr töluliður, svohljóðandi: Starfs- og endurmenntun.

e. Á eftir 22. tölul. komi nýr töluliður, svohljóðandi: Áhrif klámvæðingar á ungt fólk.

f. Á eftir 30. tölul. komi nýr töluliður, svohljóðandi: Stuðningur við konur í atvinnurekstri.

g. Á undan liðnum „J. Menntamálaráðuneyti“ komi nýr töluliður, svohljóðandi: Lifandi landbúnaður – Gullið heima.

h. Á eftir 32. tölul. komi nýr töluliður svohljóðandi: Jafnrétti og listir.

i. Á undan liðnum „L. Sjávarútvegsráðuneyti“ komi nýr töluliður, svohljóðandi: Störf kvenna á skipum.

j. Á undan liðnum „N. Utanríkisráðuneyti“ komi nýr töluliður, svohljóðandi: Konur og Staðardagskrá 21.
Norðurlandasamningur um almannatryggingar Þingsályktun - þingskjal nr. 1727

130. löggjafarþing 2003–2004.

Nr. 19/130.

Þskj. 1727 - 949. mál.

Þingsályktun um staðfestingu Norðurlandasamnings um almannatryggingar.

Alþingi ályktar að heimila ríkisstjórninni að staðfesta fyrir Íslands hönd Norðurlandasamning um almannatryggingar sem gerður var í Karlskrona 18. ágúst 2003.

Samþykkt á Alþingi 19. maí 2004.
Samningur milli Íslands og Færeyja um fiskveiðar innan íslenskrar og færeyskrar lögsögu 2004 Þingsályktun - þingskjal nr. 1728

130. löggjafarþing 2003–2004.

Nr. 20/130.

Þskj. 1728 - 950. mál.

Þingsályktun um staðfestingu samnings milli Íslands og Færeyja um fiskveiðar innan íslenskrar og færeyskrar lögsögu á árinu 2004.

Alþingi ályktar að heimila ríkisstjórninni að staðfesta fyrir Íslands hönd samning milli Íslands og Færeyja um fiskveiðar innan íslenskrar og færeyskrar lögsögu á árinu 2004 sem gengið var frá með bréfaskiptum í Reykjavík og Þórshöfn 25. og 30. mars 2004.

Samþykkt á Alþingi 19. maí 2004.
Breyting á XXII. viðauka við EES-samninginn Þingsályktun - þingskjal nr. 1729

130. löggjafarþing 2003–2004.

Nr. 21/130.

Þskj. 1729 - 961. mál.

Þingsályktun um staðfestingu ákvörðunar sameiginlegu EES-nefndarinnar nr. 15/2004, um breytingu á XXII. viðauka (Félagaréttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 15/2004 frá 6. febrúar 2004, um breytingu á XXII. viðauka (Félagaréttur) við EES-samninginn frá 2. maí 1992, og fella inn í samninginn reglugerð ráðsins (EB) nr. 1435/2003 frá 22. júlí 2003 um samþykktir fyrir evrópsk samvinnufélög (SCE).

Samþykkt á Alþingi 19. maí 2004.
Samningur um veitingu evrópskra einkaleyfa Þingsályktun - þingskjal nr. 1730

130. löggjafarþing 2003–2004.

Nr. 23/130.

Þskj. 1730 - 884. mál.

Þingsályktun um aðild að samningi um veitingu evrópskra einkaleyfa, gerð um endurskoðun samningsins og samningi um beitingu 65. gr. samningsins.

Alþingi ályktar að heimila að Ísland gerist aðili að samningi um veitingu evrópskra einkaleyfa (evrópska einkaleyfasamningnum) sem gerður var í München 5. október 1973, gerð um endurskoðun samningsins um veitingu evrópskra einkaleyfa (evrópska einkaleyfasamningsins) sem gerð var í München 29. nóvember 2000 og samningi um beitingu 65. gr. samningsins um veitingu evrópskra einkaleyfa sem gerður var í Lundúnum 17. október 2000.

Samþykkt á Alþingi 19. maí 2004.
Aðild að Gvadalajara-samningi Þingsályktun - þingskjal nr. 1731

130. löggjafarþing 2003–2004.

Nr. 22/130.

Þskj. 1731 - 883 mál.

Þingsályktun um aðild að Gvadalajara-samningi og Montreal-bókun nr. 4 og um fullgildingu Montreal-samnings.

Alþingi ályktar að heimila ríkisstjórninni að Ísland gerist aðili að samningi um samræmingu tiltekinna reglna varðandi loftflutninga milli landa sem annar aðili en hinn samningsbundni flytjandi annast, sem er viðbót við Varsjársamninginn, sem gerður var í Gvadalajara 18. september 1961, og Montreal-bókun nr. 4 um breytingar á samningnum um samræmingu nokkurra reglna varðandi loftflutninga milli landa, er undirritaður var í Varsjá 12. október 1929, eins og honum var breytt með bókuninni sem gerð var í Haag 28. september 1955, undirrituð í Montreal 25. september 1975, og að fullgilda fyrir Íslands hönd samning um samræmingu tiltekinna reglna varðandi loftflutninga milli landa sem gerður var í Montreal 28. maí 1999.

Samþykkt á Alþingi 19. maí 2004.
Aflétting veiðibanns á rjúpu Nefndarálit - þingskjal nr. 1773

130. löggjafarþing 2003–2004.

Þskj. 1773 - 154. mál.

Nefndarálit um till. til þál. um afléttingu veiðibanns á rjúpu.

Frá meiri hluta umhverfisnefndar.

Nefndin hefur fjallað um málið og fengið á sinn fund fulltrúa Umhverfisstofnunar, Náttúrufræðistofnunar Íslands og Skotveiðifélags Íslands auk Arnórs Þóris Sigfússonar fuglafræðings og Arnþórs Garðarssonar prófessors. Þá bárust nefndinni skriflegar umsagnir sem nýttust við umfjöllun um málið.

Í tillögunni er lagt til að umhverfisráðherra aflétti veiðibanni á rjúpu og grípi til annarra aðgerða til að hlúa að rjúpnastofninum og er í því tilliti nefnd stytting hefðbundins veiðitíma, svæðisbundin friðun, einkum þar sem rjúpu- og fálkastofninn eiga undir högg að sækja, tímabundið sölubann, hámarksveiði á hvern veiðimann, bann við veiðum tiltekna daga vikunnar og aukið eftirlit með banni við notkun vélhjóla og vélsleða við veiðarnar.

Þegar umhverfisráðherra gaf út reglugerð nr. 716/2003 nýtti hann ekki rétt samkvæmt ákvæðum laga nr. 64/1994, um vernd, friðun og veiðar á villtum fuglum og villtum spendýrum, til að heimila veiðar á rjúpu. Ráðherra tilkynnti að um þriggja ára veiðibann á rjúpu væri að ræða og studdist þá við tillögur Náttúrufræðistofnunar sem hafði lagt til fimm ára veiðibann. Umhverfisstofnun, sem fer með stjórnsýslu varðandi fuglaveiðar og heldur meðal annars utan um veiðikortakerfið, hafði aftur á móti lagt til að aðrar leiðir yrðu farnar, sambærilegar þeim sem nefndar eru í þingályktunartillögunni. Umhverfisstofnun benti á að alfriðun rjúpu til fimm ára samkvæmt tillögu Náttúrufræðistofnunar ætti sér ekki fordæmi hvað varðar tímalengd og að slíkt bann þyrfti að rökstyðja vel. Af skotveiðimönnum væru það helst svokallaðir magnveiðimenn sem þyrfti að ná til og best væri að gera það með hagrænum lausnum eins og sölubanni.

Rjúpnaveiðibann var gagnrýnt í umsögnum sem bárust nefndinni. Þá kom fram í máli fræðimanna sem komu á fund nefndarinnar að áhrif skotveiða á rjúpnastofninn væru takmörkuð og að sveiflur í stærð rjúpnastofnsins væru fyrst og fremst náttúrulegar og umdeilanlegt sé í hversu djúpri niðursveiflu stofninn er núna.

Umhverfisráðherra hefur skipað nefnd til að gera tillögur um tilhögun rjúpnaveiða til framtíðar en sú nefnd hefur ekki lokið störfum. Þá stendur yfir talning á rjúpu sem áformað er að ljúki um miðjan júní. Meiri hlutinn telur rétt að beðið verði eftir niðurstöðum talninga og málið tekið til skoðunar að nýju í ljósi þess sem þar kemur fram.

Meiri hlutinn leggur til að málinu verði vísað til ríkisstjórnarinnar.

Sigurjón Þórðarson sat fund nefndarinnar sem áheyrnarfulltrúi og er hann samþykkur áliti þessu.

Alþingi, 24. maí 2004.

Sigríður A. Þórðardóttir,

form.

Gunnar Birgisson,

frsm.

Guðlaugur Þór Þórðarson.

Dagný Jónsdóttir.

Kjartan Ólafsson.
Umferðaröryggi á þjóðvegum Þingsályktun - þingskjal nr. 1823

130. löggjafarþing 2003–2004.

Nr. 24/130.

Þskj. 1823 - 205. mál.

Þingsályktun um eflingu umferðaröryggis á þjóðvegum.

Alþingi ályktar að fela samgönguráðherra að skipa nefnd til að meta og gera tillögur um hvernig bæta megi umferðaröryggi á þjóðvegum.

Verkefni nefndarinnar verði að meta og gera tillögur um hvernig bæta megi umferðaröryggi þegar ökutæki mætast við einbreiðar brýr, t.d. með breytingum á umferðarlögum, merkingum um forgang umferðar eða á annan hátt. Nefndin meti hvort bæta megi gerð umferðarmerkja, t.d. svo þau sjáist frá hlið. Þá geri nefndin tillögur um hvernig merkja megi ökumönnum til varnaðar hættulega staði á þjóðvegum, svokallaða svarta bletti. Nefndin geri tillögur um hvernig bæta megi fræðslu fyrir erlenda ferðamenn um akstur á íslenskum vegum og hvernig megi auka öryggi þeirra með bættum vegmerkingum á erlendum tungumálum. Þá meti nefndin og leggi fram tillögur til úrbóta á umferðarlöggæslu og hverjum þeim þætti umferðaröryggismála sem hún telur þörf á. Þar sem það á við taki nefndin mið af umferðaröryggisáætlun 2002–2012 og því hvernig þessum málum er háttað í nágrannalöndum okkar þar sem svipaðar aðstæður eru.

Nefndin skili tillögum sínum fyrir 1. mars 2005.

Samþykkt á Alþingi 27. maí 2004.
Stofnun sædýrasafns Þingsályktun - þingskjal nr. 1824

130. löggjafarþing 2003–2004.

Nr. 25/130.

Þskj. 1824 - 277. mál.

Þingsályktun um stofnun sædýrasafns.

Alþingi ályktar að fela ríkisstjórninni að kanna kosti og hagkvæmni þess, með tilliti til ferðaþjónustu og almannafræðslu um lífríki hafsins, að byggt verði upp veglegt sædýrasafn sem yrði í senn lifandi fiskasafn og fróðleiksnáma um lífríki Norður-Atlantshafsins, rannsóknir og vísindi, verndun og nýtingu fiskstofnanna og umgengni um hafið.

Ríkisstjórnin skili skýrslu til Alþingis um kosti og galla slíks safns ásamt kostnaðarútreikningi og tillögu að mögulegri fjármögnun, rekstrarformi, eignarhaldi og staðsetningu fyrir 1. mars 2005.

Samþykkt á Alþingi 27. maí 2004.
Skipulag sjóbjörgunarmála Þingsályktun - þingskjal nr. 1825

130. löggjafarþing 2003–2004.

Nr. 26/130.

Þskj. 1825 - 335. mál.

Þingsályktun um úttekt á skipulagi sjóbjörgunarmála.

Alþingi ályktar að fela ríkisstjórninni að gera úttekt á skipulagi sjóbjörgunarmála með það að markmiði að auðvelda og hraða björgunaraðgerðum þegar slys verða við erfiðar aðstæður.

Samþykkt á Alþingi 27. maí 2004.
Frestun á fundum Alþingis Þingsályktun - þingskjal nr. 1832

130. löggjafarþing 2003–2004.

Nr. 27/130.

Þskj. 1832 - 1005. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 27. maí 2004 eða síðar, ef nauðsyn krefur, til septemberloka.

Samþykkt á Alþingi 27. maí 2004.
Náttúruverndaráætlun 2004–2008 Þingsályktun - þingskjal nr. 1842

130. löggjafarþing 2003–2004.

Nr. 28/130.

Þskj. 1842 - 477. mál.

Þingsályktun um náttúruverndaráætlun 2004–2008.

Alþingi ályktar, með vísan til 65. gr. náttúruverndarlaga, nr. 44/1999, að á næstu fimm árum skuli unnið að friðlýsingu fjórtán svæða á landinu til að stuðla að traustari vernd íslenskrar náttúru og framkvæmd alþjóðlegra samninga um náttúruvernd hér á landi. Jafnframt verði á tímabilinu unnið áfram að stofnun Vatnajökulsþjóðgarðs.

Náttúruverndaráætlunin taki til eftirfarandi svæða:

I. Fuglasvæði.

Búsvæði fugla á eftirtöldum svæðum:

a. Álftanes – Akrar – Löngufjörur,

b. Álftanes – Skerjafjörður,

c. Austara-Eylendið,

d. Guðlaugstungur – Ásgeirstungur (Álfgeirstungur),

e. Látrabjarg – Rauðasandur,

f. Vestmannaeyjar,

g. Öxarfjörður.

II. Stækkun þjóðgarða.

a. Þjóðgarðurinn í Jökulsárgljúfrum verði stækkaður um allt að 78 km² þannig að hann myndi samfellda heild um gljúfrin. Stækkunin nái einkum til lands austan við núverandi þjóðgarðsmörk þannig að Meiðavallaskógur, nærliggjandi svæði við norðvesturmörk hans og landræma sunnan núverandi marka verði innan þjóðgarðs.

b. Þjóðgarðurinn í Skaftafelli verði stækkaður um nálægt 730 km² svo að hann nái yfir allan Skeiðarársand til sjávar.

III. Stofnun Vatnajökulsþjóðgarðs.

Unnið verði áfram að stofnun Vatnajökulsþjóðgarðs og verndarsvæða sem munu tengjast honum á grundvelli ályktunar Alþingis frá 10. mars 1999 svo og ákvörðunar ríkisstjórnarinnar frá 26. september 2000.

IV. Plöntusvæði, gróðurfar og jarðfræði.

Sjaldgæfar plöntutegundir, gróðurfar og jarðfræðiminjar á eftirtöldum svæðum:

a. Sjaldgæfar plöntutegundir:

i. Látraströnd – Náttfaravíkur,

ii. Njarðvík – Loðmundarfjörður.

b. Sérstætt gróðurfar: Vatnshornsskógur í Skorradal.

c. Jarðfræðiminjar:

i. Geysir í Haukadal,

ii. Reykjanes – Eldvörp – Hafnaberg.

Fylgiskjal.

Lýsing á svæðum í náttúruverndaráætlun 2004–2008.

Hér er efni sem sést aðeins í pdf-skjalinu.

Samþykkt á Alþingi 28. maí 2004.